На гэтай жа, цэнтральнай плошчы стаіць Траецкі касьцёл, пабудаваны ў канцы ХVІІІ стагоддзя ў стылі позьняга барока. Гэта быў мураваны храм з выцягнутай паўкруглай апсідай і двухвежавым фасадам, аздобленым вязкамі пілястраў, хвалістымі крапаванымі карнізамі, фігурнымі праёмамі і высокім франтонам з валютамі. На пачатку ХХ стагоддзя пад наглядам дойліда Ю.Заро прыбудавалі трансепт, бакавыя нефы і сакрысьціі, што надало касьцёлу аб’ёмна-прасторавую кампазіцыю крыжовай базілікі, а вежы павялічылі яшчэ на два ярусы, што зрабіла іх яшчэ больш выносістымі.